รองนายกรัฐมนตรี ยืนยัน หากนายกรัฐมนตรีจะร่วมเวทีดีเบต ต้องรอคำตอบจาก กกต.ก่อน ต้องวางตัวเป็นกลาง เพราะเป็นเจ้าหน้าที่ของรัฐ
รองนายกรัฐมนตรี ยืนยัน หากนายกรัฐมนตรีจะร่วมเวทีดีเบต ต้องรอคำตอบจาก กกต.ก่อน แนะพูดเฉพาะนโยบายส่วนตัว ไม่ควรเชื่อมโยงพรรค และต้องวางตัวเป็นกลาง เพราะเป็นเจ้าหน้าที่ของรัฐนายวิษณุ เครืองาม รองนายกรัฐมนตรี กล่าวถึงกรณีที่พรรคการเมืองทำหนังสือขอให้คณะกรรมการการเลือกตั้ง หรือ กกต.พิจารณาว่าพลเอกประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ สามารถร่วมเวทีดีเบตได้หรือไม่ ว่า การที่สอบถามไปยัง กกต.ถือเป็นการดี เพื่อให้เกิดความชัดเจน เนื่องจากนายกรัฐมนตรีมีข้อจำกัดที่ไม่เหมือนกับผู้ถูกเสนอชื่อเป็นนายกรัฐมนตรีของพรรคอื่นๆ เพราะไม่ได้เป็นหัวหน้าพรรค สมาชิกพรรคและไม่ใช่ผู้สมัครของพรรค ซึ่งหาก กกต.ระบุว่าไม่สามารถทำได้ก็จบ แต่หากระบุว่าสามารถทำได้ ก็ขึ้นอยู่กับนายกรัฐมนตรีจะตัดสินใจด้วยตนเอง ทั้งนี้กกต.ก็ได้เตือนเรื่องความเสมอภาคในการจัดเวทีดีเบต ที่ต้องให้ความเป็นธรรมต่อทุกคน ประกอบกับนายกรัฐมนตรี ถือเป็นเจ้าหน้าที่ของรัฐ ดังนั้นหาก กกต.ให้ร่วมเวทีดีเบตได้ ก็จะต้องวางตัวให้เป็นกลาง ควรจะกล่าวถึงเฉพาะนโยบายส่วนตัว ไม่ควรเชื่อมโยงกับนโนบายของพรรค ส่วนจะสุ่มเสี่ยงถูกยื่นร้องต่อศาลรัฐธรรมนูญในภายหลังหรือไม่นั้น นายวิษณุ กล่าวว่า หากเบื้องต้น กกต.อนุญาตแล้ว ก็น่าจะช่วยคุ้มครองได้ แม้จะมีการร้องก็ตาม เพราะได้สอบถาม กกต.แล้ว โดยยอมรับว่าเป็นเรื่องที่ยากสำหรับนายกรัฐมนตรีพอสมควรส่วนกรณีที่ปลัดกระทรวงมหาดไทย ทำหนังสือถึง กกต.เพื่อขอหารือแนวทางปฏิบัติเกี่ยวกับการเลือกตั้งว่าผู้บริหารท้องถิ่นและเจ้าหน้าที่ส่วนท้องถิ่น สามารถให้การสนับสนุนหรือช่วยเหลือพรรคการเมืองหรือผู้สมัครหาเสียงเลือกตั้งส่วนตัวเวลานอกราชการหรือในวันหยุดได้หรือไม่ นายวิษณุ กล่าวว่า เป็นเรื่องดีที่มีการสอบถาม กกต.เพื่อให้ทราบแนวปฏิบัติที่ถูกต้อง ซึ่งก่อนหน้านี้ที่สอบถามกรณีสมาชิกส่วนท้องถิ่น กกต.ก็ยืนยันว่าสามารถทำได้ แต่ในส่วนของผู้บริหารส่วนท้องถิ่น เช่น นายกฯอบจ. ยังคงต้องรอคำตอบที่ขัดเจนจาก กกต.ก่อน ซึ่งส่วนตัวไม่ขอแสดงความคิดเห็นว่าเรื่องนี้จะส่งผลให้เกิดความได้เปรียบเสียเปรียบทางการเมืองหรือไม่